“ส.ว.” ส่งซิกปัดตกร่างแก้ รธน. iLaw แต่ชี้ช่อง ยกไอเดียนวัตกรรมเลือกตั้ง ประกอบแปรญัตติ
“ส.ว.” ส่งซิกปัดตกร่างแก้ รธน. iLaw แต่ชี้ช่อง ยกไอเดียนวัตกรรมเลือกตั้ง ประกอบแปรญัตติ
“ส.ว.” ส่งซิกปัดตกร่างแก้ รธน. iLaw แต่ชี้ช่อง ยกไอเดียนวัตกรรมเลือกตั้ง ประกอบแปรญัตติ
17 พ.ย. 2563

นายวันชัย สอนศิริ สมาชิกวุฒิสภา ให้สัมภาษณ์ผ่านรายการโทรทัศน์เช้านี้ (17 พ.ย.63) ว่า ในการประชุมร่วมรัฐสภาเพื่อพิจารณาร่างแก้ไขรัฐธรรมนูญทั้ง 7 ฉบับที่จะเริ่มขึ้นในวันนี้ มีแนวโน้มว่าฝ่ายวุฒิสภาจะรับหลักการร่างแก้ไขรัฐธรรมนูญฉบับที่ 1 และ 2 ของฝ่ายรัฐบาลและฝ่ายค้านที่มีสาระสำคัญคือการแก้ไขมาตรา 256 ให้มีการตั้งสภาร่างรัฐธรรมนูญ (ส.ส.ร.) ขึ้นมายกร่างรัฐธรรมนูญฉบับใหม่ ส่วนฉบับที่ 4-6 คงปล่อยให้ ส.ว.แต่ละคนมีอิสระในการพิจารณา
ส่วนร่างแก้ไขรัฐธรรมนูญฉบับที่ประชาชนนำเสนอมา หรือฉบับ iLaw มีแนวโน้มว่าจะไม่ผ่านการพิจารณารับหลักการ แม้ว่าเบื้องต้นจะเห็นด้วยกับเนื้อหา แต่เมื่อพิจารณาบางจุดแล้วพบว่าหากรับหลักการไปอาจมีปัญหา เรียกว่าเป็นปัญหาเรื่องนิติวิธีการทางกฎหมายมากกว่าเนื้อหา เพราะหากรับหลักการไปแล้ว แต่ในขั้นแปรญัตติของกรรมาธิการไม่สามารถตัดเนื้อหาที่อาจมีปัญหาออกไปได้ เช่น การยกเลิกองค์กรอิสระ ก็อาจจะทำให้เกิดช่องโหว่อย่างน้อย 7-8 เดือนกว่าจะมีกฎหมายฉบับใหม่ขึ้นมาได้ เป็นต้น
อย่างไรก็ตาม เมื่อพิจารณาร่างแก้ไขรัฐธรรมนูญฉบับของ iLaw แล้วก็พบว่ายังมีข้อดีมากพอสมควร ซึ่งในขั้นกรรมาธิการสามารถหยิบยกจุดดีของฉบับ iLaw มาประกอบการแปรญัตติได้ โดยเฉพาะนวัตกรรมใหม่ต่าง ๆ ที่เป็นจุดแปลกกว่าของฉบับอื่น เช่น นวัตกรรมการเลือกตั้ง ส.ว. และ ส.ส.ร. ที่ให้ประเทศเป็นเขตเลือกตั้ง เป็นต้น
“ถ้านอกสภาไม่ได้มีจิตใจที่อคติเกินไป ร่าง 1-2 ก็ครอบคลุมแล้ว เราพิจารณากฎหมายจากเหตุผล เบื้องต้นได้มีการคุยกันในชั้นเบื้องต้นว่าทั้งสามร่าง รวมของไอลอว์ แต่เมื่อดูแล้วถ้ารับหลักการร่างของไอลอว์แล้ววาระ 2 แปรญัตติตัดออกไปก็จะขัดกับหลักการ ก็ทำไม่ได้ เช่นการตัดองค์กรอิสระ เกิดช่องโหว่ 7-8 เดือน เมื่อรับหลักการแล้วจะไปแก้เหล่านี้ไม่ได้ เป็นเรื่องนิติวิธีทางกฎหมายมากกว่าเนื้อหา ถ้าดูแค่เนื้อหาก็รับได้อยู่แล้ว” นายวันชัย กล่าว